Papersnake/gushiwen huggingface dataset:
锦堂春·话衷肠
佚名（宋代）

话衷肠。悟南柯一梦黄梁。破繁华、云龛布素，认宗派、返照回光。凭慧剑、挥开爱网，横藜杖、击碎尘寰。那里相逢，峨嵋山下，韬光速迸，东华山旁。林泉隐，南辰北斗，日月袖中藏。朱颜久，天崩地塌，真性如常。
舞袍袖、乾坤恨窄，但展手、天地平量。醉陶陶、囊盛四海，笑盈盈、腹注三江。几度瑶池，龙华会上，诸仙筵宴捧霞觞。钟离至，玉皇御宴，无我不成行。重阳会，金莲七朵，齐放神光。
双忠双节堂　百户范震，文正公之后，祖亨、父英俱死于战，祖母陈氏、母陶氏皆守节
卢祥（明代）

忠节名堂是阿谁，相传宋相旧家规。提戈报国捐生日，断发号天誓死时。

两叶并追麟阁武，一门重继柏舟诗。无因执笔书青简，纪述惭非太史辞。
临江仙慢 白云观看坤鹤老人受戒
顾太清（清代）

阆苑会仙侣，金钟低度，玉磬初敲。松阴下、仙音一派风飘。

笙箫。早人语静，幢幡绕，寿字香烧。张坤鹤，被霞裾鹤氅，宝髻云翘。

消摇。同登道箓，看取天外鸾轺。拥无边、沧海皓月银涛。

相邀。涤除玄览，瑶池宴，已熟蟠桃。功成后，行不言之教，万物根苗。
登海角亭
汪广洋（明代）

海角固云远，人生罕见闻。一亭开澒洞，四壁动尘氛。

月暗鱼龙伏，天晴岛屿分。比来舒老眼，浩荡气淩云。
云塘晚步同湘皋巢云
冯柷（清代）

联步寻幽处，云塘细路偏。空山无俗客，野水自涓然。

原隰千家望，松杉几坞连。有亭堪眺赏，徙倚夕阳前。
春阴
黄庚（元代）

点滴檐声湿径云，翻阶红叶带啼痕。
可邻花片都零落，雨露虽多不是恩。
古意
梅尧臣（宋代）

月缺不改光，剑折不改刚。
月缺魄易满，剑折铸复良。
势利压山岳，难屈志士肠。
男儿自有守，可杀不可苟。
寄题曹氏居竹
方回（元代）

维古修竹乡，君子世此居。
厥壤既宜竹，种竹环其庐。
根不取马箠，笋不供盘蔬。
永保岁寒盟，子孙乐只且。
老夫何当曳长裾，一窥旌节旧门闾。
华亭岂羡扬州鹤，松江自足冯驩鱼。
田园伏腊颇有余，竹中明灯夜读书。
庆元府额上牌致语口号
佚名（宋代）

庆元天子旧名藩，宝佑元戎新榜颜。
郁郁蛟缠三大字，停停虹贯四明山。
百年老穉欢声沸，千古山河旺气还。
便挟岛仙天上去，再提此笔福人间。
次韵李季龙希膺 其一
曾广钧（清代）

入洛年华二妙同，招携英侣得阿童。文章本与江山会，图画谁怜绝世工。

罗雀门庭新履屐，观鱼池馆旧游踪。岳阳胜境频回首，更望基隆气郁葱。
谢吴司户寄舂陵四石 其二
周紫芝（宋代）

往穴城南窗，分山得遥碧。谁持列玉峰，来照蜗牛席。
送程给事知越州 其一
毕仲连（宋代）

玉籍殊科四十秋，徊翔藩翰几淹留。五羊旧治功尤著，百越新恩志已酬。

健节亭亭心益壮，清吟一一思如流。壶浆满道争迎处，昼锦应先驻虎邱。
退步 其九
释怀深（宋代）

万事无如退步看，个中生死不相干。兜兜怛怛从他做，兀兀痴痴我自安。
余尝会李商老于海昏识吕居仁于符离今已五六年矣偶见二公倡和诗各次其韵一首 寄居仁
谢薖（宋代）

维舟浊汴偶相逢，弹铗归来四壁空。耕道十年常九潦，谋身一国自三公。

似闻讽谕能知白，岂但诗词要比红。申国凛然生气在，故知郎子有家风。
和洪司令梅花
吴泳（宋代）

交花煜煜露生香，一味清来浣我肠。
文字语言今落去，聊吹别调人选醒狂。
和僧咏牡丹
吴融（唐代）

万缘销尽本无心，何事看花恨却深。

都是支郎足情调，坠香残蕊亦成吟。
闺怨一百首次孙西庵原韵 其五十二
郭辅畿（明代）

好花愁雨柳愁烟，正是江南醉里天。莫怪罗裳消素质，夜来风雨四更前。
酬秦寿之见赠三首
王之道（宋代）

人言韩孟才相高，欲将诗骨追诗涛。
可怜寒谷瘦不毛。青高倚松亦浪语，
遂令后世称同曹。
怨春风（闺怨）
赵鼎（宋代）

宝鉴菱花莹。孤鸾慵照影。鱼书蝶梦两浮沈，恨恨恨。结尽丁香，蝶如杨柳，雨疏云冷。

宿醉厌厌病。罗巾空泪粉。欲将远意托湘弦，闷闷闷。香絮悠悠，画帘悄悄，日长春困。
悼陈庭玉
郑刚中（宋代）

力就扬雄宅一区，知公有意赋归欤。
两楹岂谓哲人梦，三径空留君子居。
厚德所传唯裔嗣，清名难朽是诗书。
天公到底悭风俗，不使斯人在里闾。
示梅山弟八句
陈著（宋代）

浮世蘧庐付一呀，诗书余沥子孙家。
两池分受高低水，四岸量孙次第花。
笑傲溪山如故旧，招邀云月共生涯。
相逢数酌春风酒，不信人间有战蜗。
用韵再赞黄文士伯舆婚配之喜席上赋
李英（清代）

合卺杯传夜未央，洞房银烛照红妆。佳人才子鸳鸯匹，好似梁鸿配孟光。
弱水
黄彦平（宋代）

弱水三千里，仇池十九泉。
颇疑仙境界，不隔世山川。
海阔虽无地，壶深别有天。
何因霜雪后，一壑独苍然。
蝶恋花
贺铸（宋代）

小院朱扉开一扇。内样新妆，镜里分明见。眉晕半深唇注浅。朵云冠子偏宜面。

被掩芙蓉熏麝煎。帘影沈沈，只有双飞燕。心事向人犹勔腼。强来窗下寻针线。
又叠闲字韵四首送李宫詹山公归都门 其一
陈恭尹（清代）

鹤禁龙楼职最闲，为谁驱马涉溪山。五云新命来双阙，黄木千秋尚此湾。

日照蜃台烟霭合，风随旄节有无间。洛书河数皆时瑞，不独西王献白环。
宣城
汪由敦（清代）

苍然来暮色，归鸟敬亭云。舟楫今朝谢，山程首路分。

此邦多大雅，诗格至今闻。隐吏思梅福，何时与论文。
江行晚望
孙鼎臣（清代）

江花江草日萋萋，楚客情伤望欲迷。朔吹浪高荆渚北，乡心日落洞庭西。

山荒独木哀猿叫，天暗平芜去鸟低。湘浦荪荃无限思，不堪丛竹鹧鸪啼。
东湖夜坐松间
陈杰（宋代）

夜深仍露坐，湖贡小迷藏。
松月半身影，藕花三面香。
虽忘入城府，终拟卜林塘。
何日清逋贼，妖星渐不芒。
投龙宝室洞天过延庆观方王卒共父剑峰精舍
程公许（宋代）

璧简荐宝室，襟裾馥旃檀。
眷言石交旧，可惮脚力酸。
层岩一剑裂，阴壑千古寒。
数椽棲泬寥，小楼面赞元。
风穴激虎啸，石洞掀龙蟠。
是日朔吹惨，兵团空雪花漫。
开尊聊暖热。毛苡劝加餐。
心事喜我同，晤言蔼清欢。
欲去有余恋，小驻搜奇观。
评画过神品，誓死鬼犹故坛。
君家丛城，甲第一亩宽。
胡独嗜幽寂，而乐兹考盘。
戍邱渐相迫，住山殊示安。
春风动卒马，云霄插双翰。
傥念猿鹤怨，无多贪热官。
旅兴
杨明宁（清代）

东风未许逐良游，杜宇声声唤别愁。三十日来江左客，一千回倚海陵楼。

已拼花落无春分，拟遣乡思到醉休。极目暮云归岫处，笑馀飘泊欲何求。
寄施愚山
徐元梦（清代）

才名久已动中原，归卧东山道更尊。座上何人争刻烛，花间无日不开尊。

春阴叠嶂云生户，水满双溪舫到门。谢氏芝兰今正发，鸾书应自下江村。
谒李太白祠
李之仪（宋代）

爱君独酌板桥句，想君不向稽山时。千载风流同一辙，孤坟数尺埋蒿藜。

文章误人岂当日，声名虽好终何为。譬之花卉自开落，又如时鸟啼高低。

行吟漫葬江鱼腹，鵩来空赋予何之。君不见吾腰耻为小儿折，或车或棹聊为期。

又不见嬴颠刘蹶不到耳，采花摘实相维持。春寒漠漠青山路，厚颜已觉归来迟。

一廛尚冀容此老，与君朽骨分东西。
怒雨
方回（元代）

今岁黄梅雨，龙公剩作威。
雷抨山欲碎，风掣树如飞。
患湿憎泥屦，闻腥呕垢衣。
饥猫避谁屋，竟夜不能归。
早春闲兴
陶孚尹（清代）

东郊雨后景逾新，蜡屐寻芳踏软尘。桥畔杏花村店酒，水边红袖画楼人。

鷾鸸觅垒频穿幕，鹦鹉偷言巧弄春。陌上王孙何处去，青青草色送征轮。
挽海桑陈先生
梁兰（明代）

乡邑推名教，先生属典刑。道承前烈矩，学殖后昆型。

立志希濂洛，研精续考亭。源倾趋峡水，色焕丽天星。

宠召辞丹陛，休归掩素扃。罢吟司马赋，闲授伏生经。

来者崇师说，闻之慕德馨。科场三较艺，彝鼎累徵铭。

钩赜仍忘倦，张皇亦靡停。渥殊遭圣代，福侑享遐龄。

会侍春风座，常陪暮雪庭。徒勤瞻北斗，未获徙南溟。

晚辱招呼数，时欣候问宁。直期姻好在，讵意考终丁。

和气奚由接，嘉言岂复聆。芝兰空雨露，桃李自郊坰。

遗帙栖芸閤，残诗寄纸屏。居人悲哽咽，过客走伶俜。

行不亏家乘，名应托汗青。心丧古有制，援笔涕交零。
冷泉亭
曹既明（宋代）

朱檐日转轩窗冷，碧嶂云低草树香。
山影倒沈波底月，夜阑相对写寒光。
梅花引 其一 过天门关作
赵秉文（金朝）

山如峡。天如席。石颠树老冰崖坼。雪霏霏。水洄洄。

先生此道，胡为乎来哉。

石头路滑马蹄蹶。昂头贪看山奇绝。短童随。皱双眉。

休说清寒，形容想更饥。
感春
李复（宋代）

新槐未成阴，藤花如紫云。
蒙羃出高杪，花叶不可分。
双鸠接翼飞，摇荡花纷纷。
曦车不肯留，感叹愁夕曛。
晦前二日夜欲晓自湖上归对残月独酌
陆游（宋代）

小阁对寒蟾，山尊尽更添。
方看一轮满，又叹两头纤。
脉脉离云峤，娟娟傍画檐。
五更清露下，不恨客衣沾。
过金山用人韵
耶律楚材（元代）

雪压山峰八月寒，羊肠樵路曲盘盘。千岩竞秀清人思，万壑争流壮我观。

山腹云开岚色润，松巅风起雨声乾。光风满贮诗囊去，一度思山一度看。
得亡友郭至善医士哀问二首 其二
丁鹤年（元代）

俊骨英才孰与俦，华星明月照清秋。重伤贾谊才无敌，深恸颜渊德最优。

过墓自当留宝剑，济河谁复共仙舟。极知脩短俱天命，老泪无端似水流。
怨诗
孟郊（唐代）

试妾与君泪，两地滴池水。
看取芙蓉花，今年为谁死！
颂古六十二首 其三十一
释清远（宋代）

密密堂堂早二三，本来无物更何堪。痴人见了生欢喜，作者相逢满面惭。
蝶恋花 其七 追维前梦，枨触成吟，七叠前韵
姚华（清代）

并萼骈枝双彩凤。同醉仙杯，琮栗光如冻谈旧撚花看似梦。

黄栗承袜遮尘鞚。自贡幽芳邀贵重赋海遗盐，轻被元舆送。

姚左雌雄聊且共。果国香争裂兰阶缝。
偈一百二十首 其七十二
释怀深（宋代）

拍手相逢笑不休，本来无證亦无修。人人尽是阿罗汉，何必天台雁荡求。
和张王臣登清斯亭韵三首
廖行之（宋代）

一夜寒窗剪烛花，细寻诗派忆京华。
爱人欲赠两溪竹，吊古谁荒大泽葭。
味永黄鸡羹苦菜，香清沈水著榠樝。
拈来信手皆佳句，浩叹东洋渺际涯。
悼刘仲远
赵蕃（宋代）

平生远斋老，为说惠连贤。
制行有成德，工诗称旧联。
几年徒慕想，十载获周旋。
别去吴中远，书无雁足传。
与僧话旧
刘沧（唐代）

巾舄同时下翠微，旧游因话事多违。南朝古寺几僧在，

西岭空多唯鸟归。莎径晚烟凝竹坞，石池春色染苔衣。

此时相见又相别，即是关河朔雁飞。
送黄小江佥宪进表毕还广州四首 其一
湛若水（明代）

弱龄尘外志，点也与为徒。微尚夙所敦，俛仰一纪馀。

伤哉力不竞，沦落在泥涂。中夜起兴叹，揽衣步前除。

咎己有馀裕，尤人尚忧虞。行年四十九，将与伯玉俱。

知非在今始，言为知者摅。
二月望暂寓山中感旧 其二
徐瑞（宋代）

茆茨高下倚苍石，略彴参差跨碧流。白发前坡两翁媪，相逢漫说十春秋。
奉赋水仙花诗以谢提宫龚丈之贶
叶子强（宋代）

水晶宫阙云母軿，列仙夜宴晓未阑。
万妃倚竹翠袖寒，捧黄金杯白玉盘。
劝酬未足云中欢，天门叫班奏祥鸾。
惊此绰约落尘寰，嫣然花面明雕栏。
天香宫态冰雪颜，江梅避舍不敢干。
肯与哙伍羞山樊，说似诗伯平章看。
四月下旬见黄梅水栀花
陈宓（宋代）

人间桃李漫春风，流水飞埃过眼空。
谁信黄梅深院静，水栀如玉映群红。
题曲江饯别图
郑真（明代）

昔在唐家隆帝业，仙李盘根夸奕叶。曲江形胜冠名都，一镜光涵浪波帖。

香花节候春日低，楼船载妓如城围。公子千金买歌笑，酒酣拔剑鱼龙飞。

太平无事息争战，科场妙中穿杨箭。金榜题名雁塔高，同向江头赴秋宴。

是时南苑集旗旌，君臣岂乐接镐京。霓裳羽衣教法曲，千门万户皆新声。

鼓鼙动地渔阳变，旧日繁华都不见。白头愁杀杜陵翁，春日潜行泪如霰。

桑田悠悠知几年，大明赫日当中天。方面专城分阃寄，红莲幕下罗群贤。

吴君惯作都司客，啸歌曾醉长安陌。春深修禊濯冠缨，爱看江心明月白。

青云咫尺步亨衢，鹏抟万里真雄图。群公宴饯集冠盖，酒酣击碎青珊瑚。

笑我淮南两相遇，矫首咸阳问亲故。曲江愿得与同游，怅望西山愁日暮。
送方汝楫客授严陵
刘克庄（宋代）

昔年尚友先君子，晚见贤郎自策名。
芹泮佩衿尊郑老，桐江谱牒派玄英。
誉髦孰不观朝彩，耄齿吾难主夏盟。
若见监州烦问讯，必分风月照寒檠。
清夜辞十首
白玉蟾（宋代）

微云兮淡月，万籁静兮猿啼。
梅花兮无人言，夜气清兮露凄凄。
赠江西吴定夫
刘宰（宋代）

定夫江海士，瘦骨如臞仙。
翩然及吾门，不假左右先。
我方厌尘埃，一笑喜相延。
肩县两破囊，既见始解缠。
我欲具杯酒，割鸡烹小鲜。
自言乃长斋，不受世荤膻。
少休入西山，幽寻遍崖颠。
山空四无人，白眼问青天。
洞口得老翁，守死易一编。
高谈慰寂寞，其然岂其然。
去去不忍别，解衣示勤拳。
及归已弥旬，为我少留连。
道逢一病媪，背偻两足挛。
津头见羁旅，数口依败船。
料理穷晨昏，奔走环市廛。
足挛不良行，结庐倚墙垣。
船败不可航，卖舟捐万钱。
为虑极靡密，要使终安全。
诘旦拟东还，既夕重周旋。
嗟子尘外客，而结区中缘。
吾衰不能尔，愧汗与涕涟。
或疑破囊中，探用若流泉。
子岂费长房，一壶挂檐前。
或疑瞿晕老，济世法无边。
勤君为此来，昏顽警沈绵。
君师鲁东家，二说当舍旃。
理一而分殊，先儒有遗言。
君归更商略，书来慰残年。
宿鹤岩二绝
郑刚中（宋代）

巍然山骨自天成，上与穹苍斗极平。
安得衲衣烧柏子，不闻山下是非声。
饭客
艾性夫（元代）

菜剪尧时韭，羹羞晋代莼。
家寒多食淡，客好不嫌贫。
一夜小窗雨，百年华发人。
明朝未须去，老别最伤神。
读退之人不知古今马牛而襟裾之句有感
陆游（宋代）

书生独占世间痴，过计私忧无已时。
知尽古今成底事？空将血泪向人垂。
秋雁用王渔洋秋柳原韵
郑鹏云（清代）

淮南秋雨黯销魂，归思悠悠自掩门。疏柳残蝉才绝响，空梁去燕杳无痕。

横塘菰米波千顷，浅渚芦花月一村。瑶瑟有弦筝有柱，不胜清怨曲中论。
送关都官致仕 其四
陈襄（宋代）

野有白驹，来食我麰。君子之往，胡为不留。我心悠悠，为天子忧。
句 其三
张氏（唐代）

尊前独垂泪，应为未灰心。
天基节雨有感
王柏（宋代）

岁岁天基节，晴和万国欢。
今年侯国宴，疎雨忽潸潸。
允矣天人际，机缄妙已宣。
圣心方感慕，云意惨天颜。
谁识天伦重，端为万化原。
一时名未正，事事尽拘挛。
父母惟生继，昭昭大义存。
节文斯二者，此外岂容干。
在昔权臣缪，区区欲怙恩。
私心崇义断，强抑所当尊。
近日劬劳报，犹形厚薄嫌。
一言谁误主，孝道未纯全。
此事书青史，千年不可刊。
勿云今既往，熟视所难言。
父母人皆有，何称考叔贤。
只将诚意感，各尽此心天。
奉和子服老弟黄杨游岩二诗 其一
朱熹（宋代）

闻道黄杨山上头，千峰环抱百泉幽。羡君柱杖年年去，饱看人间万顷秋。
蟋蟀吟秋燕飞二首 其二 秋燕飞
张问陶（清代）

秋燕飞，蘋香易销歇，春去不如归。客巢非故垒，主人焉可依。

何不呼群聚海国，且待明年春草肥。胡为乎，四郊衰黄鹰隼击，飘飘在万里，犹著旧乌衣。

风尘憔悴空尔为。忠臣义士一旦出身许君父，慷慨驱车不复顾。

不则故家零落，先畴芜没难为耕。欲归归不得，江湖浩荡随蓬萍。

尔岂茫茫身世迫，缘江磔磔徒饥鸣。避伯劳，侣冻雀，平原燕麦纷纷落。

暮雨归迷翡翠楼，浓春梦断栖鸳阁。君不见，山丘华屋变桑田，旧时王谢无青毡。

羁人游子那忍见，空堂秋草合，落日复谁怜。霜簌簌，风沙沙，乌啼饿鸱笑欲去，天无涯。

含凄绕枯树，桃李何时花。于嗟乎，潇湘水阔蛟龙恶，燕兮此肉将安托。

客子悲秋惨不乐，月明况有南飞鹊。
题刘偃庄
刘商（唐代）

何事退耕沧海畔，闲看富贵白云飞。

门前种稻三回熟，县里官人四考归。
海棠
楼钥（宋代）

海棠初发为题诗，倏见轻红万点吹。
已惜落英铺满地，更怜几片罥蛛丝。
征妇怨
周行己（宋代）

嫁君苦太迟，别君苦太早。官行有程期，不得暂相保。

妾有嫁时有，金缕光葳蕤。送君即远道，数日望君归。

君去竟何许，君归竟何长。昔为胶与漆，今为参与商。

朝看云间雁，暮看水底鱼。雁鱼过几许，何处寄君书。

有食不下咽，有有不被体。夜回九转肠，日下千行泪。

阶前萱草长，奁内粉黛空。萱草不解忧，粉黛为谁容。

人生若朝露，颜色岂长好。况乃怀忧愁，忧愁复易老。

及春不开花，结子待何时。君在须早归，妾在长相思。

妾不愿君富贵，妾只愿君贱贫。贱贫足相保，富贵多弃旧。

妾不愿君成功，妾只愿君早归。早归及年少，功成妾已老。

君去妾二八，容颜花莫如。肌白不著粉，色红不施朱。

即今君尚未酬勋，妾年二十已有馀。
望海潮·南冠一载
陈德武（宋代）

南冠一载，西流万里，离怀孰不伤情。富贵邯郸，雨云巫峡，回头一梦空惊。谁辱又谁荣。问当时道德，今日功名。楚水吴山，向来多少送和迎。长安古道长亭。叹马啼不驻，车辙难停。薇老首阳，芝深商谷，时遥雾拥云平。此意已羞评。但金缄白雪，锦佩青萍。采竹崑崙，有时吹作凤凰鸣。
烛影摇红 答香侯
曹溶（明代）

秋色中分，银蟾催彻楼头晏。五湖归浪隔芙蓉，徒倚朱栏遍。

谁寄题诗纨扇，伏宾鸿、彩毫重见。远山停雪，野帐传烽，愁来庭院。

未脱征衫，一年听尽铜壶箭。锦骝成队玉关开，近息沙场战。

不信孤臣身贱，但看取、冰华拂面。难医白发，任说丹砂，夜凉人倦。
过凤皇山
元德明（金朝）

凤皇闻说似天坛，北去南来马上看。想得松声满岩谷，秋风无际海波寒。
送王茂成归括苍 其一
欧大任（明代）

骏足图难索，蛾眉画莫凭。盐车曾涕泪，国色未须矜。

秋菊怀三径，燕歌别五陵。大楼岩下月，谁得伴支藤。
羊城别弟
陈复（明代）

蓼红蘋白满汀洲，去住心期不自由。后夜何人最相忆，一天明月两孤舟。
玉楼春
李季萼（清代）

东风忽起黄昏雨。红紫飘残香满路。凭阑空有惜春心，浓绿满枝无处诉。
春光背我堂堂去。纵有黄金难买住。欲将春去问残花，花亦不言春已暮。
黄九游河州
吕南公（宋代）

黄河东背贺兰山，回望尘沙万里宽。土地久传戎种姓，人民还笑汉衣冠。

军中意气谁先得，史上功名我惯看。何日归来谈将略，转吾愁面入忻欢。
题罗浮石（刻于石上）
李德裕（唐代）

清景持芳菊，凉天倚茂松。名山何必去，此地有群峰。
赠族子治鬼疾
艾性夫（元代）

瞠狞电目头蒙倛，两手握断青桃枝。
丹符落火六丁走，白昼破柱神雷飞。
何物尸虫作妖魅，敢上天庭聒天耳。
坐俘心腹三彭仇，生馘膏肓双孺子。
君不见大巫擒鬼先擒王，质蹻猥琐不足当。
请君为我祓不祥，疾驱威霆行鬼方，
余力熙河鉏鬼章。
杂曲歌辞。出门行二首
孟郊（唐代）

长河悠悠去无极，百龄同此可叹息。秋风白露沾人衣，

壮心凋落夺颜色。少年出门将诉谁，川无梁兮路无岐。

一闻陌上苦寒奏，使我伫立惊且悲。君今得意厌粱肉，

岂复念我贫贱时。

海风萧萧天雨霜，穷愁独坐夜何长。驱车旧忆太行险，

始知游子悲故乡。美人相思隔天阙，长望云端不可越。

手持琅玕欲有赠，爱而不见心断绝。南山峨峨白石烂，

碧海之波浩漫漫。参辰出没不相待，我欲横天无羽翰。
寻梅
赵时韶（宋代）

春在溪桥第几家，槎牙老树竹篱遮。
再三辨认枝头雪，万一无香恐未花。
杂曲歌辞。凉州词
耿湋（唐代）

国使翩翩随旆旌，陇西岐路足荒城。

毡裘牧马胡雏小，日暮蕃歌三两声。
松阳上方山居五首 其四
沈晦（宋代）

此生真与世相忘，投老生涯寄上方。洗足关门枕书睡，连山松桧雨浪浪。
送张端质上春官
刘宰（宋代）

第一江山酒两壶，送君鼓箧入皇都。
直须第一收名第，莫使江山擅美呼。
送三八弟归九江
王遂（宋代）

义丰一世师，才识鲜其比。
斯文张朱氏，称许异诸子。
不肯趋权门，南走雁山死。
嗣子尚勉旃，兴大庶有以。
岁暮偶成
黄裳（宋代）

新旧光阴各自催，分年须折送年梅。欢声动地驱傩鼓，厚意迎春献寿杯。

谁似江山难得老，人怜桃李又重开。朱颜未遂花前计，却恨东风抵死来。
舟至高邮风气尚暖
郭登（明代）

北地风高水欲冰，南方秋晚尚余蒸。
渔家香饭闻炊芡，溪女纤歌识采菱。
鹭渚橹摇归梦客，柳汀舟渡夕阳僧。
故乡多少莼鲈兴，三十年来愧未能。
咏史诗。番禺
胡曾（唐代）

重冈复岭势崔巍，一卒当关万卒回。

不是大夫多辨说，尉他争肯筑朝台。
海隅真隐 其二
黄廷用（明代）

萧散越中客，夷犹海上人。长空飞鸟没，近渚狎鸥亲。

倚榻长餐檗，荡舟一采蘋。羲皇今几世，时序不知春。
赣东江
曾丰（宋代）

兀坐顺流中，吾归与便逢。
窑家俱瓦汲，滩户半机舂。
橹作伤春响，山为媚客客。
江鸥凝不动，识我旧行踪。
缘识
宋太宗（宋代）

我一囊盛宽世界，从头点取人数在。
万里山河宽更宽，一切众生智者解。
因缘殊胜是因缘，方便法门天最大。
天最大，无比擬，
经文秘在无生理。知之修炼是圣人，
光阴急速流如水。孤云野鹤笑龙吟，
扣寂希夷求妙旨。但知惭愧常亲善，
更能通达解区遣。辜负琴书得自由，
勿令萦恨金刀剪。金刀剪。
离烦恼，天仙上品十洲好。
利他贵重无亲疏，便是菩提心至老。
皇帝上平上皇帝寿乐曲·降坐用福安之曲
崔敦诗（宋代）

庆典具举，皇慈溥将。
礼光长乐，事掩未央。
佩环济济，金石锵锵。
天容有怿，言旋建章。
嘉泰二年恭上太皇太后尊号八首 其二
郊庙朝会歌辞（宋代）

鼓钟喤喤，仪物载陈。仪物陈矣，烂其瑶琨。咨尔上公，相予文孙。

勿亟勿徐，奉我重亲。
大涤洞
何万里（宋代）

名山转阅转无穷，到此方知造化功。不被翠蛟收拾尽，又收飞玉入胸中。
题毛彦谟容膝轩
傅察（宋代）

莼菜鲈鱼意未疏，归来端为忆吾庐。纵谈衮衮皆忘倦，豪气飘飘尚不除。

赖有一经如长孺，休嫌四壁似相如。小窗宴坐无馀事，门外频听长者车。
送彦逢弟赴西兴盐场
王之道（宋代）

闻道西兴去，全家共小舟。
别离江北岸，怀抱海东头。
闪闪风帆远，滔滔雪浪浮。
苕溪在何许，应为故人留。
和符君俞卜邻
杨万里（宋代）

朱崖柳色欲春风，庾岭梅花尚雪容。
念子南归骑瘦马，只今谁解好真龙。
吾乡端是山水窟，何日来同丘岳胸。
白鹭青原不妨拣，诛茅结屋看何从。
冬夜戏作
陆游（宋代）

贱贫百年愁，老大万事倦。
起家来牧民，窃语笑丞掾。
拘挛拙徵科，俭陋省游宴；不思返江湖，乃尔辱畿甸。
斯言中吾病，有腼在其面。
行当自劾去，暂寓等邮传。
十月夜正长，岁事到冰霰；膏油幸可具，更尽书一卷。
春晚登钤冈
许及之（宋代）

簿书抛罢一登临，恰有黄鹂送好音。溪涨未消知雨近，林疏顿密见春深。

诗源久废如枯井，宦况多磨似鍊金。手种故围三四竹，新梢拂拂想成阴。
送王西枢出镇郑圃八首之四
贺铸（宋代）

新书许从事，狡穴荡应空。
寄语征西将，无矜猎犬功。
句 其四
释赞宁（宋代）

要路花争发，閒门草易荒。
五言 其二
吕岩（唐代）

姹女住南方，身边产太阳。蟾宫烹玉液，坎户炼琼浆。

过去神仙饵，今来到我尝。一杯延万纪，物外任翱翔。
赠汪孝子
孟益（宋代）

循善无疑报自天，一身耆艾子孙蕃。
好将姓字闻朝著，旌市居为孝弟村。
韬光庵
周弼（宋代）

谷鸟与我言，怨杀白太传。
借问何以然，携却山僧去。
山僧未去时，前盘一尾蛇，
后踞一头虎，吸云啸风绕窗户。
山僧已去了，鹤来踏翻藤，
猿到拗折树，乱筱枯柴塞行路。
抑将庐于嵩高之阳，温洛之浒，
诸天散花复呵护。抑将慕羶逐臭，
亡魂丧魄，委枯骸於北邙之狐兔。
荒台兮尚存，破屋兮如故，
惟有山僧不知处。世间万事谁始终，
极目寒江起烟雾。
赠伯言南归
邵懿辰（清代）

战国之士群好游，漆园仙吏敖独不。偶出贷粟监河侯，嗒焉隐几夫何求。

汉士执经意酋酋，子长足迹半九州。海岳寄观万里收，归来金匮罗千秋。

一隐一宦梢不侔，天遣二鸟鸣相酬。我识先生文所繇，气则腐史神庄叟。

非独貌合彊镌锼，高怀逸趣自可畴。少日才名岂谬悠，京居廿载拙比鸠。

黄门怀椠聊淹留，今竟悠然指故邱。青溪旧宅邻潮沟，敬亭山居拟探幽。

著书何必缘穷愁，千载相从颇绸缪。论文如水以石投，文章极境高岑楼。

洎乎上与神者谋，庖丁目视无全牛。扫落秕稃养空浮，行矣众盲失离娄。

敬为先生举饯瓯，愿寿而康食忘忧。好学为福耄敢偷，卮言漫衍不自休。

成唐一经手刊脩，亦元亦史汎虚舟。江水门前万古流。
送李生二绝句
寇准（宋代）

爱君白发无覊束，命驾常为千里游。
一夜春江又回棹，当时风雨满汀洲。
赠雷元亮先生
苏升（明代）

朅来间数白头翁，有尔清标回不同。此日说诗能化俗，百年看剑自家风。

春光好处心俱壮，月旦从人耳似聋。尘世一官任年少，酒杯常混野人中。
一丛花 长夜薄病，短梦频回，窗月邻鸡，清寒入骨，用东坡病起韵
王鹏运（清代）

睡乡安稳夜如年，灯乳缀花妍。虚堂漏定吟魂悄，枕函静、思落谁边。

罗幕徘徊，纹疏皎洁，应是月轮圆。

薄寒依约上屏山，尘梦淡于烟。老怀不耐鸡声恶，尽长路、鞭影争先。

为报邻钟，暂时休打，容我五更眠。
飞来峰
释德洪（宋代）

意行忽出门，欲留聊植杖。云开飞来峰，岿然眉睫上。

气势欲翔舞，秀色无千嶂。万物皆我造，何从有来往。

大千等毫末，古今归俯仰。心知目所见，皆即自幻妄。

如窥镜中容，容岂他人像。颇怪胡阿师，乃作去来想。

此意果是非，一笑声辄放。且复临冷泉，举手弄清涨。
偈颂一一二首 其十七
释清远（宋代）

三月初三二月二，不坏假名谈大义。众生役役趁光阴，道流所大为虚弃。

二月念九三月一，摩诃般若波罗蜜。假使多闻达古今，历劫何曾异今日。
秋日再过葛岭
夏伊兰（清代）

无复西湖纵夜游，椒房恩宠一朝休。夕阳依旧南朝树，蟋蟀于今半壁秋。

孱弱官家裘仅委，颓唐国事水空流。华堂歌舞都非昔，衰草寒云起暮愁。
丘文定公挽词
楼钥（宋代）

处事拘挛外，鉏奸谈笑中。
几年亡主将，全蜀赖明公。
畏爱盾衰日，清和夷惠风。
屡书终不尽，诗意亦何穷。
兰溪晚泊
方岳（宋代）

岸岸芦花白，空江多月明。
一帘秋色老，千里暮云平。
寒入霜前韭，香传雨后橙。
烦诗题品看，此酒旧知名。
和渊明归田园居六首 其四
李纲（宋代）

平生爱武林，湖山良可娱。连年兵火作，景物成丘墟。

常愿买一兵，筑室湖上居。开轩苍翠间，手植松千株。

浮家同志和，来往得自如。樽中酒不空，乐死不愿馀。

那知今乃尔，此怀坐成虚。已矣何所道，万法皆本无。
舟行
陈暻雯（清代）

晴川曲曲抱沙堤，岸柳依依远近齐。山色欲开疏雨外，夕阳多在乱峰西。

舟前波浪河流驶，望里烟岚鲁树低。作客乘春何处往，故乡曾否息征鼙。
读书堂五首
叶子强（宋代）

诗书不策勋，岁月忽已晚。
堕此尘壒网，吾行其既远。
胡宁於书事，意爱犹缱绻。
况之迷蹊人，慕顾只旧孤。
扁旁真赤帜，所立示所本。
又如农人心，终不置穮蓑。
晞发茅檐下，荣荣兰九畹。
初服苟未替，无亦惊晼晚。
所逢非所安，吾庐盍云返。
缺题
申时行（明代）

筑圃双林畔，看花百卉先。含春俱绰约，缀雪暂清妍。

景弄孤山月，香分庾岭天。任教催白发，索笑自年年。
侠客行 其一
方国骅（明代）

少年重意气，昂首向长杨。射虎眼中刺，摧鹰臂上霜。

肩舆谒轵里，竹笠访田光。坐忆王孙老，萧萧泪数行。
题贞松图寿谢母苏节妇
戴亨（清代）

老手状贞容，离奇类古松。烟萝偕婺隐，臃肿却秦封。

节劲寒增偕，心坚岁失冬。栽培深得地，枝干欲成龙。

空有盈虚数，偏为造化钟。仙人应驻驾，试看鹤来踪。
过湘江题慈云寺壁
释德洪（宋代）

慈云寺在古城隈，月阁风轩照水开。独倚阑干秋雨后，青山相逐渡江来。
昭君曲
颜光敏（清代）

一辞宫阙出秦关，长得丹青识旧颜。为报君王休爱惜，汉家征戍几人还！
浣溪沙 初夏寂园丈示新诗因戏掇成词
吴灏（清代）

桃李繁阴尽没枒。露葵长蹠日西斜。淡云飞絮一些些。

绿满池塘菱占水，麂篱飞蝶半悬瓜。隔年残梦柳生芽。
乐府新歌应教
谢偃（唐代）

青楼绮阁已含春，凝妆艳粉复如神。细细轻裙全漏影，

离离薄扇讵障尘。樽中酒色恒宜满，曲里歌声不厌新。

紫燕欲飞先绕栋，黄莺始哢即娇人。撩乱垂丝昏柳陌，

参差浓叶暗桑津。上客莫畏斜光晚，自有西园明月轮。
赠送冯嶰谷出关
王猷（南北朝）

卧龙谁肯老沉吟，万里从戎国士身。欲洗英雄埋骨恨，更酬圣士筑坛慇。

防胡岂藉羁縻策，仗剑期空绝漠氛。为语玉门关外将，东南民力竭如焚。
与家侄季高夜语用毛内相韵
刘一止（宋代）

儒生习气非偶然，出入文史东西家。扫除净尽如宿草，春风一夕已复芽。

子方妙年有奇气，我已种种成苍华。文章百巧坐一穷，无地可学东陵瓜。

擩哜山色吞湖光，凛凛尚可驱百邪。子昔自云有仙骨，梦骑青螭籋飞霞。

要与李杜高颉颃，下视馀子窘可嗟。寒灯夜语耿不寐，似觉冰雪生齿牙。

颇言室有法喜妻，幸是元无翁可挝。何如从吾巢云巅，共访葛洪学丹砂。
挽吴宜徽
郑獬（宋代）

大策三千字，朝廷耳目醒。
高名动牛斗，直气破雷霆。
美行皆成法，閒谈尽可铭。
悲哉真玉树，风雨一飘零。
苏幕遮
朱敦儒（宋代）

酒壶空，歌扇去。独倚危楼，无限伤心处。芳草连天云薄暮。故国山河，一阵黄梅雨。

有奇才，无用处。壮节飘零，受尽人间苦。欲指虚无问征路。回首风云，未忍辞明主。
哭石曼卿
蔡襄（宋代）

仕宦晚益困，忽惊朝露晞。
嗟嗟命不偶，事事志多违。
直节未尝屈，英魂何所依。
有材真国器，无闷即天机。
前日犹言笑，今亡果是非。
城南春满路，空见素旌归。
冀北春望（一作崔液诗）
崔湜（唐代）

回首览燕赵，春生两河间。旷然万里馀，际海不见山。

雨歇青林润，烟空绿野闲。问乡何处所，目送白云还。
颂古五首 其一
释居简（宋代）

转得头来已是迟，恰如曾未转头时。一钱觅得无及处，犹自区区诳阿谁。
题周公瑾墓
潘纯（唐代）

伯符早世将军死，邺下群臣贺魏公。石马荒凉眠道左，紫髯仓魏帝江东。

二乔信是倾城色，甲第空规建业宫。百尺孤坟盖春草，远林寒食纸钱风。
僧蓄菖蒲盆误触坠地求语
释居简（宋代）

昆山拳石定州盆，上有蓬瀛九节根。又是一番成住坏，路逢芳草亦销魂。
题静明园十六景 其二 芙蓉晴照
弘历（清代）

秋水南华趣，春光六月红。羞称张氏面，不断卓家风。

无意峰光落，恰看晴照同。更传称别殿，旧迹仰睎中。
暮春自南台丞再除给事中（仍是本厅几榻杖履宛然如旧）
薛存诚（唐代）

再入青锁闱，忝官诚自非。拂尘惊物在，开户似僧归。

积草渐无径，残花犹洒衣。禁垣偏日近，行坐是恩辉。
示鹤林山老二首 其二
孙觌（宋代）

一别三千里，重临二十年。霜蒹空老矣，雪柏自依然。

习气诗情在，真心佛果圆。相看无一语，趺坐炷炉烟。
戏留圆首座元上人
韩驹（宋代）

老夫晏坐菩提坊，二士接迹来升堂。疏眉哆口辩舌张，问胡至此皆同乡。

少年发足参诸方，尔来马解高挂墙。资虽东川近陵阳，左绵稍远亦相望。

不辞煼饭豉作汤，肯更十日留山房。
春暮
赵希逢（宋代）

路入清溪一带桥，满汀红紫半零凋。
数峰髧鬌山堆髻，百态妖零柳飐腰。
联辔踏花嘶宝马，当垆换酒解金貂。
堂堂无计留春住，望断天涯去路迢。
山东旅舍题壁 其一
李鸿章（清代）

黄河东抱乱山流，迢递征途又暮秋。愧我年华同邓禹，飘零书剑未封侯。
感秋
周霆震（元代）

鬓如疏叶挂林端，带减腰围逐月宽。久病秋深心易怯，多愁夜永梦难安。

暗蛩入户输清苦，落月窥窗进薄寒。屈指青春平野望，东风随意马头看。
长饥
陆游（宋代）

病卧穷阎负圣时，本来吾道合长饥。朝不及夕未妨乐，死何如生行自知。

早年羞学仗下马，末路幸似泥中龟。烟波一叶会当逝，吹笛高人有素期。
题臞庵
吴芾（宋代）

轻视浮名若一毛，名园百亩占江皋。
三贤祠宇谁重葺，何不添公作四高。
王家五弦
张祜（唐代）

五条弦出万端情，撚拨间关漫态生。

唯羡风流田太守，小金铃子耳边鸣。
小金山
孙慧良（清代）

浮玉当年胜，而今亦劫灰。斜晖冷金碧，水影梦楼台。

北郭迎潮近，西神挹秀来。试寻皇甫句，剔遍旧莓苔。
题远景山水四首 其一
释元肇（宋代）

老树风烟醉，危桥野水寒。玉流飞作线，牵补断云残。
送李四清
吴可（宋代）

连侯爱画鱼，李侯爱画山。
诗情动幽怀，摹写不少閒。
骚雅移丹动，妙寄云水间。
翻然欲登涉，试寻芷与兰。
我不一音解，早年便挂冠。
养拙颓檐下，任真亦足欢。
敌骑践江浙，少长奔荆蛮。
却行处狼区，益知行路难。
乱来战未息，老去食转艰。
前年治南亩，颇喜人牛安。
力耕日以广，心事日以宽。
行当遂野性，策杖寻江干。
云深几茅屋，柳映一柴关。
扁舟鸣拨刺，危亭秀孱颜。
安得两玉人，邻曲相追攀。
真赏会心处，应当谢毫端。
长哦洗兵马，随意罗杯盘。
伯雅要倾倒，莫厌数往还。
愿如三径松，余生同岁寒。
禅人并化主写真求赞
释正觉（宋代）

疏豁性情，谷虚而不盈；舒散胸肤，
冰涣而不凝。恁麽来也，
触处相应。
射雕骑
马戴（唐代）

蕃面将军著鼠裘，酣歌冲雪在边州。

猎过黑山犹走马，寒雕射落不回头。
长安府舍十咏 其三 北塘
韩琦（宋代）

台榭生凉处，奫沦瞰北塘。松筠成夏荫，莲芰入秋香。

疏雨交寒晕，轻云衬晓光。无心投钓饵，游鲤莫惊藏。
宜春将军取印歌
周霆震（元代）

宜春将军虎头去，金印别来不知处。故城血战印通天，飞落彭郎剑锋住。

西风匹马将军归，凭陵取印藏祸机。彭郎性命贱于土，义士投甲无光辉。

印乎涉难羞含垢，我欲劝君一杯酒。天阍可叩飞诉冤，归来却取将军首。
吟乐天自问怆然有作
刘禹锡（唐代）

亲友关心皆不见，风光满眼倍伤神。

洛阳城里多池馆，几处花开有主人。
道汾阳不及访逢原蒙寄诗次韵
何梦桂（宋代）

浮槎曾误客星占，屐齿空传遍好山。弱水方壶三万里，武夷玉女九重关。

蹇驴有径穿花外，短棹无人出苇间。不是钟山真勒驾，自惭松桂莫能攀。
马处厚席上探得早梅
晁端友（宋代）

岭梅何处早，雪里看芳菲。北陆寒犹在，南枝春已归。

晓妆初见妒，残角未成飞。引我江头梦，清香忆满衣。
崖边积雪取食清甚赋此
张栻（宋代）

阴崖积雪射寒光，入齿清甘得味尝。
应是山神知客意，故将琼液沃诗肠。
湖上招曼叔
韩维（宋代）

故人旌旆镇邻城，未奏骊歌已怆情。
莫为炎蒸慵命驾，绿荷红芰水风清。
秦州杂诗二十首·其五
杜甫（唐代）

南使宜天马，由来万匹强。
浮云连阵没，秋草遍山长。
闻说真龙种，仍残老骕骦。
哀鸣思战斗，迥立向苍苍。
北风
刘敞（宋代）

北风动江海，飞雨湿清秋。
蝉噪曾何急，猿啼不自愁。
冥冥高叶下，莽莽乱云浮。
正复开人意，披襟百尺楼。
太傅相公深感庭梅再成绝唱曲垂借示倍认知怜…攀和
徐铉（宋代）

禁省繁华地，含芳自一时。雪英开复落，红药植还移。

静想分今昔，频吟叹盛衰。多情共如此，争免鬓成丝。
天仙子·好在软绡红泪积
纳兰性德（清代）

好在软绡红泪积，漏痕斜罥菱丝碧。古钗封寄玉关秋，天咫尺，人南北。不信鸳鸯头不白。
抵简池呈元质进孺二首
李流谦（宋代）

持此迂愚漫浪身，忍惭一出竟何营。
枕边客意兼寒意，门外溪声似雨声。
易办蓬蒿三亩宅，可无藜苋一杯羹。
青衫岂是官人样，白鸟私居说败盟。
宴越府陈法曹西亭
孙逖（唐代）

公府西岩下，红亭间白云。雪梅初度腊，烟竹稍迎曛。

水木涵澄景，帘栊引霁氛。江南归思逼，春雁不堪闻。
龙江八景为康佥宪题 其一 南亩农耕
张宁（明代）

沃土饶生意，芳村托比邻。西城初卒岁，东作又乘春。

食力真吾事，全生仰至仁。此乡深化育，应有带经人。
僮奴山中归
黄玠（元代）

僮奴山中归，为言山上松。昔日摇鼠尾，于今如稚龙。

结根依崇阿，秀色排霜风。可待生茯苓，持以寿吾翁。
都下寒食夜作
李中（五代）

香尘未歇暝烟收，城满笙歌事胜游。

自是离人睡长早，千家帘卷月当楼。
句
蒋梅边（宋代）

引蔓间花欲透云，托身下倚老松身。
金盏子
晁端礼（宋代）

断魂凝睇。望故国迢迢，倦摇征辔。恨满西风，有千里云山，万重辔水。遥夜枕冷衾寒，数更筹无寐。想伊家、应也背著孤灯，暗弹珠泪。

屈指。重算归期，知他是何时见去里。翻思绣阁旧时，无一事，只管爱争闲气。及至恁地单栖，却千般追悔。从今后，彼此记取，厌厌况味。
东园小饮
陆游（宋代）

少年万里走尘埃，归卧柴荆昼不开。
十事真成九败意，一春知复几衔杯？波清凭槛观鱼乐，风紧勾帘待燕回。
催唤比邻同晚酌，旋烧筀笋摘青梅。
和范倅十首
曹勋（宋代）

缤纷剪彩庆云低，佩玉摇金冷不知。
禁殿想趋三白贺，微和先入万年枝。
社日邀温卿溪王天仕吴钦孺游草堂钦孺有诗因
虞俦（宋代）

烟霞痼疾自年龄，冷落江城处士星。
松下茶烟青幂幂，竹间碁韵子丁丁。
林泉雅许幽人往，猿鹤应羞俗驾经。
沽洒抱琴还有约，要看桂子月中零。
渔家傲 柬佩兰袁子病中三阕 其十三
夏言（明代）

春雨绵绵那得霁。闲门无事便宜睡。欹枕静闻檐漏细。

人似醉。一旬虚负寻芳意。

野水茫茫四无际。草堂烟霞迷松桧。满院青苔谁踏碎。

鹤不寐。当阶起舞玄裳丽。
雪晴游惠山
刘过（宋代）

松杉如立密当门，长在山中管送迎。
棲石草根留雪在，响阶檐溜滴春声。
簿书拨置君能到，碑刻摩挲眼倍明。
欲作小诗无好句，只题年月记纪行。
华阳山和查教授 其二
徐积（宋代）

玉井温温浸月华，幢幢松桧耸高牙。半峰已断人閒路，绝顶自开天上花。

可恨白云吟处起，何堪行路望中赊。怪来得似希夷子，借问如今有几家。
将到九江先寄王环中
李彭（宋代）

鹿门真大隐，不减远人村。净供维摩室，邻居祗树园。

秦淮挥别泪，楚岸倒芳樽。牢落还相见，定能颜色温。
予夏中卧病起已见落叶因取渊明诗门庭多落叶慨然知已秋赋十章遣兴 其六
李彭（宋代）

平生老骥心，伏枥端有在。华月生夜凉，南窗歌慷慨。
偈颂一百五十首
释心月（宋代）

大厦非一木可支，巨舟须众手可济。
众手既集亦复同心，南北东西无往不利。
泛舟鉴湖同程致道赵来叔联句题宗兰馆圃
赵子书（宋代）

胜境兹辰得重寻，史人同厉碧溪深。
两公未遽嘲糠秕，旧悉山林勇往心。
清明后一日
方一夔（宋代）

老年光景转风轮，惆怅清明又一春。飞燕双双新旧恨，长亭五五往来人。

揩磨病眼朱成碧，补接新花假像真。要觅西江千斛水，拂衣径去洗缁尘。
辛巳夏四月行西山欲未能也得曹沪南壬午冬留
洪咨夔（宋代）

朝阳生危岑，委光皂江壖。
江妃舞倒景，老木奔惊猿。
群仙亦戏舞，挹袂来联翩。
笑倒天地间，谁亏复谁全。
手携昭文琴，一曲三千年。
木兰花
卫宗武（宋代）

颇费东君巧，晚春才有芳。
森森紫毫束，艳艳粉囊张。
凡木难仝谱，猗兰只有香。
花名传乐府，雅调更悠扬。
送沙子雨浮海之日本 其一
屈大均（明代）

东浮穷日出，海舶望如山。五月开洋去，三冬趁国还。

省亲旸谷外，题赋岛夷间。若木花莲叶，朝朝为我攀。
壶中天（白香岩和东坡韵赋梅）
张炎（宋代）

苔根抱古，透阳春、挺挺林间英物。隔水笛声那得到，斜日空明绝壁。半树篱边，一枝竹外，冷艳凌苍雪。淡然相对，万花无此清杰。

还念庾岭幽情，江南聊折，赠行人应发。寂寂西窗闲弄影，深夜寒灯明灭。且浸芳壶，休簪短帽，照见萧萧发。几时归去，郎吟湖上香月。
韩宾仲专壑山房分得春字
李云龙（明代）

丹丘清寂与谁邻，云半三峰入望新。访道未逢餐玉客，寻仙先问住山人。

烟深古木常飞雨，秋老岩花未变春。为报罗浮泉石侣，暂留非是恋红尘。
烛影摇红 再次虚斋先生梅词韵
张矩（宋代）

春小寒轻，南枝一夜阳和转。东君先递玉麟香，冷蕊幽芳满。

应把朱帘暮卷。更何须、金猊烟暖。千山月淡，万里尘清，酒樽经卷。

楼上胡床，笑谈声里机谋远。甲兵百万出胸中，谁谓江流浅。

憔悴狂胡计短。定相将、来朝悔晚。功名做了，金鼎和羹，卷藏袍雁。
休休亭
司空图（唐代）

且喜安能保，那堪病更忧。可怜藜杖者，真个种瓜侯。
和踏青
王安礼（宋代）

踏青争惜赏春葩，尽日无辞到月华。金谷正宜开锦帐，曲江翻想映毡车。

侠卿酝藉歌飞雪，游女娉婷脸夺花。更咏汉宫传蜡烛，青烟散入五侯家。
阮郎归（月下感事）
史达祖（宋代）

旧时明月旧时身。旧时梅萼新。旧时月底似梅人。梅春人不春。

香入梦，粉成尘。情多多断魂。芙蓉孔雀夜温温。愁痕即泪痕。
阮郎归·胡虏中原乱似麻
春娘（宋代）

胡虏中原乱似麻。此景依稀似永嘉。丁珠片玉落泥沙。何时返翠华。呈祥鸾凤失仙槎。因循离恨加。前生应是负偿他。思量无岸涯。
征行诗
高昂（南北朝）

垄种千口牛，泉连百壶酒。朝朝围山猎，夜夜迎新妇。
题朱象玄小猕猴
王世贞（明代）

南中荣木食，怜尔滞长安。幸托王孙号，羞带楚人冠。

意轻全欲窜，毳弱未禁寒。宁无离群叹，得食暂成欢。
司马错城
陶弼（宋代）

北设长城陷敌尘，更来劳力武陵民。
我疑洞里栽桃者，便是当时筑版人。
高宗郊祀前庙朝享太庙三十首
真宗（宋代）

穆穆英宗，持盈守城。
世德作求，是纉是承。
齐家睦族，偃武恢文。
于牙清酤，酌之欣欣。
兴济
王实坚（清代）

系缆登荒墟，微风吹柳树。人家两岸村，依依临古渡。

磨灭有遗碑，彷徨不能去。落日牛羊迹，一带空城路。
觉衰自遣
邓雅（元代）

生世谁不老，既老何必悲。但恨减情思，未成千首诗。

前瞻愧苏李，后企师陶韦。吐辞无诠次，醉里聊书之。

君听樵人笛，信口云中吹。
偶题
林希逸（宋代）

清晓焚香罢，书窗只自娱。时为五禽戏，閒看六牛图。

遁世元无闷，衰年不厌癯。围棋三稚子，夜夜笑翁输。
过列岫轩辄题小诗
吕南公（宋代）

槛前清沼一奁披，墙外横山百马肥。长使座中知爽气，岂烦天际问脩眉。

留宾出酒人皆喜，不语看云众未知。饶借俗儒谭尔雅，主公偏重谢家诗。
偈颂二十五
释智遇（宋代）

一跳一跟踯，师子嚬呻。
一新一旧，和气如春。
报恩尺不如寸，赢得痴坐，
家里有人。
题东坡游赤壁图
黄仲昭（明代）

谁削层崖如壁立，万仞崚嶒倚天赤。亭亭雄据大江滨，气势似与江流敌。

东连夏口西武昌，控荆引蜀形势长。英雄割据竟何在，山川千古犹苍苍。

东坡老仙玉堂客，文章气节称人杰。才大难为世所容，万里黄冈竟迁谪。

梧桐一叶惊早秋，清宵约客来同游。匏尊潋滟吸明月，扁舟荡漾浮中流。

白露横江夜将半，万顷浮光影凌乱。孤臣顷刻不忘君，感慨长歌望霄汉。

洞箫一曲倚歌声，如泣如诉难为听。幽壑潜蛟惊起舞，孤舟嫠妇悲泪零。

达人襟怀隘八极，外物何尝论得失。蝇头蜗角了无心，山月江风尽堪适。

胸中礧磈浇未平，洗盏更酌陶幽情。酒阑舟中相枕藉，旭日欲上东方明。

高兴由来浩无际，此心直与江山契。风清月白拟重来，兹游岂尽平生意。

十月之望维其时，旧游佳客仍相期。床头斗酒藏已久，举网复得江鱼肥。

载酒携鱼泛空碧，江山变态应难识。水落石出江有声，断岸茫茫几千尺。

蹑衣长啸披蒙茸，穷搜不惮登虬龙。上攀栖鹘之危巢，下俯冯夷之幽宫。

倦来仍上扁舟去，放棹中流随所住。翩然孤鹤横江来，化作神仙梦中语。

坡仙一去今几年，两赋掷地声铿然。当时权奸肆排击，不啻腐鼠谁复怜。

我昔商宦长沙日，满拟经过访遗迹。典衣沽酒酹英灵，一吐轮囷豁胸臆。

圣恩浩荡旋赐还，未得遂此瑰奇观。今日披图发遐想，楚天万里云漫漫。
笼鹰词
张耒（宋代）

八月获黍霜野空，苍鹰羽齐初出笼。
剑翎钩爪目如电，利吻新淬龙泉锋。
少年臂尔平郊去，草动人呼跃寒兔。
竦身下击霹雳忙，毛逐奔风血濡距。
尔能搏兔不能食，未饱中肠行复击。
主人厌兔尔尚饥，一生不快为人役。
蒿间黄雀鸣啾啾，饥啄野粟心无求。
赋形虽小技能薄，不受羁縻得自由。
十六日伏睹明堂礼成圣驾恭谢太一宫小臣敬成
苏泂（宋代）

月中鼓吹日中归，重领中宫拜寿闱。
指点都人最欢喜，今郊恩赦每郊稀。
庐陵乐府十首 其二
郭祥正（宋代）

鸿雁殊未来，思君一弹琴。泠泠别鹤语，折尽幽兰心。

蛛丝漫相续，难系骅骝足。白日无时停，云鬓宁长绿。

年华要不老，不若丹青好。对之虽无言，犹胜种萱草。
奉和圣制中春麟德殿会百寮观新乐
权德舆（唐代）

仲春蔼芳景，内庭宴群臣。森森列干戚，济济趋钩陈。

大乐本天地，中和序人伦。正声迈咸濩，易象含羲文。

玉俎映朝服，金钿明舞茵。韶光雪初霁，圣藻风自薰。

时泰恩泽溥，功成行缀新。赓歌仰昭回，窃比华封人。
修玉牒官阁子屏甚古诘吏亦不知曷始数语纪之
程珌（宋代）

摩诘何年留此笔，至今双壁犹崷崒。
老松掀甲作风云，乱石激流殷霹雳。
遣兴
宗衍（元代）

清晨启重门，童子净洒扫。披衣视天宇，野旷日杲杲。

忆昨怀故园，似遭青山恼。一捐彼此念，适意无不好。

我性真坦率，逢人辄倾倒。非关渠我欺，摆落自不早。

凉飙吹衣裳，溪色映青稻。饮水读我书，逍遥以终老。
霜橘
张镃（宋代）

半霜黄绿尚斓斑，笑指清芬数日间。
会得此中堪乐意，洞庭端合傲商山。
贺新郎·十月临皋暮
佚名（宋代）

十月临皋暮。客从予、黄泥之坂，凛然霜露。相与行歌而言曰，月白风清如许。念无酒、归谋诸妇。妇曰斗酒藏之已久，可携为、赤壁之游否。江水落，出洲渚。登龙踞虎幽宫俯。啸一声、山鸣谷应，寂寥四顾。有鹤东来西去也，梦道士、揖予而语。赤壁之游乐乎否，问其名、不答予惊悟。开户视，不知处。
次韵张必志秋怀三绝 其三
廖刚（宋代）

千古文章水一杯，功名谁是百无灾。悬知不改钩如曲，与子云山归去来。
读书
卢祖皋（宋代）

细字灯前老不便，小斋新冷夜无眠。
数声墙竹萧萧雨，一缕铜炉淡淡烟。
青楼曲
刘致（元代）

峭寒暗袭云蓝绮，鲛帐愔愔夜如水。美人骨醉红玉软，满眼春酣不忺起。

幽禽关关唤霜曙，金壁屠苏溢香雾。有生只合老温柔，璧月长教挂璚树。

鸳鸯同心暗中结，满意芳兰煖红雪。痴云騃雨自年年，不管人间有离别。
自浃江抵滃洲舟中得五绝句 其二
姚燮（清代）

东霍昏瞢西霍冥，大游𧹬紫小游青。楼船十丈轻同叶，出峡龙风未使停。
酬柏侍御闻与韦处士同游灵台寺见寄
王建（唐代）

西域传中说，灵台属雍州。有泉皆圣迹，有石皆佛头。

所出薝卜皆，外国俗来求。毒蛇护其下，樵者不可偷。

古碑在云巅，备载置寺由。魏家移下来，后人始增修。

近与韦处士，爱此山之幽。各自具所须，竹笼盛茶瓯。

牵马过危栈，襞衣涉奔流。草开平路尽，林下大石稠。

过郭转经峰，忽见东西楼。瀑布当寺门，迸落衣裳秋。

石苔铺紫花，溪叶裁碧油。松根载殿高，飘飖仙山浮。

县中贤大夫，一月前此游。赛神贺得雨，岂暇多停留。

二十韵新诗，远寄寻山俦。清泠玉涧泣，冷切石磬愁。

君名高难闲，余身愚终休。相将长无因，从今生离忧。
有怀彦夫师鲁
程敏政（明代）

新笋已过母，时禽多变声。可人期不至，明月下前楹。
续洗兵马上李制置
洪咨夔（宋代）

太白过午芒角狞，蚩尤亘天钩尾赪。
淮东千里正齁寝，夜半汹涌传边声。
王师北渡恤泗口，胡马南牧摇青平。
拥城败将死蜗缩，护堡羸卒飞猱惊。
诗书元帽戒夙驾，往试百万胸中兵。
几人险语挽衣断，甚至涕泗交纵横。
李晟为国不虚出，裴度与贼难俱生。
两军相持以气胜，督战火急开行营。
长江涨绿冯夷舞，击楫东来亲一鼓。
威灵闪闪动牛斗，精休轩轩起貔虎。
金牌银牌胆为冷，千户万户色如土。
尺兵寸镞不待施，已觉目中无此虏。
四旬颉颃斗困兽，一夕仓皇窜饥鼠。
不闻令狐戛刁斗，但见龟山撑窣堵。
麦畦黄裹栗留风，秧甽青边勃姑雨。
老农想见太平年。买酒煮茶相劳苦。
黄旗紫盖祥光开，宫柳飞絮公归来。
平淮勒碑字如斗，铙歌奏曲声召雷。
奉觞再拜白寿母，儿辈破贼边州回。
欢然一笑春满面，婆娑起舞斑衣莱。
还观先正绍兴日，立朝清节高崔嵬。
独於和议植赤帜，坐令火德然寒灰。
家传此意石不转，事业自许图云台。
从今着手快经理，一洗河洛无织埃。
君不见武侯用西蜀，诛赏大明人自服。
又不见叔子镇襄阳，恩信一孚江汉皆金汤。
秋怀十首
韩元吉（宋代）

酒熟橙黄盛物华，重阳无客不思家。
鹅儿剪雪开岩桂，鹤羽攒金散菊花。
松江
王安石（宋代）

来时还似去时天，欲道来时已惘然。
只有松江桥下水，无情长送去来船。
德辉郎君名嘉橘其小字也书来云修嘉辰故事并
李石（宋代）

风高准拟整乌巾，簪菊难逢酒主人。
为语闭门投辖子，一般曲糵万家春。
闻严秘书与正字及诸客夜会因寄
武元衡（唐代）

衡门寥落岁阴穷，露湿莓苔叶厌风。

闻道今宵阮家会，竹林明月七人同。
石桥篇
杨维桢（元代）

飞精石为室，万岁藏不得。
忽然混沌破，石鲸横百尺。
山头方广开，金策凌空来。
白猷双眼穴，长跪不能越。
痴儿唾落饥蛟涎，新鬼旧鬼悲人天。
蹋石梁，拜石耕，五百凌霄在心影，过去过来弹指顷。
乌乎，石梁折，石饼崩，人间方见方广影。
庭坚得邑太和六舅按节出同安邂逅于皖公溪口
黄庭坚（宋代）

阿髯学升堂，干母思靡悔。
文成艺桃李，不言行道兑。
阿苏妙言语，机警欲无对。
子姓何预人，兰玉要可佩。
送赵西里官满归永嘉
释居简（宋代）

宣城归到西湖寺，朋旧如沙散不收。盟鹭又随西里远，惊猿空不北山愁。

同途好友须题品，可意佳篇便献酬。摘得甘花烦见寄，趁它大火未西流。
嘲燕子
舒邦佐（宋代）

去岁相过日，朱帘正上钩。
双双如旧识，一一话离愁。
留为荷花夏，归因梧叶秋。
今年头转白，还识主人不。
秋稼如云
蒋防（唐代）

肆目如云处，三田大有秋。葱茏初蔽野，散漫正盈畴。

稍混从龙势，宁同触石幽。紫芒分幂幂，青颖澹油油。

始惬仓箱望，终无灭裂忧。西成知不远，雨露复何酬。
调笑转踏 其十
郑仅（宋代）

时节。白云阙。洞里春情百和爇。兰心底事多悲切。

消尽一团冰雪。明皇恩爱云山绝。谁道蓬莱安悦。
宫词 其四十
赵佶（宋代）

游豫琼林与俗同，森严羽卫跃花骢。旌旗射日飘红浪，归处香尘拂晚风。
祝英台近 其十 烧香词
李符（清代）

禁烟过，修楔又。日暖艳阳昼。梅雨新晴，浴佛好时候。

记曾草斗连枝，兰贻并蒂，又看摘、合昏簪首。

采桑后。金琅瑶锁香林，阶面绿苔绣。红粉销残，冷淡一行柳。

年年峡石山头，曹王祠下，但赢得、相思腰瘦。
值侯修学趣儒人稍急因遗莲花莲实西瓜于吾宗翔叔作诗以勉之 其一
曾丰（宋代）

绛玉裁花碧玉茎，亭亭香远韵逾清。群仙竞倚西风笑，为报临淮政已成。
赠商橘所
林弼（明代）

吾闻四老商山隅，采芝茹草歌唐虞。一朝片言翼汉室，九鼎垂覆只手扶。

又闻橘中有二叟，其乐不在商山后。乾坤不改日月长，局棋相对何胜负。

商君元是商山英，种橘作所名以称。云根三秀青草暗，州外千头红照明。

拂衣石竹岩前月，跃马黄金台上雪。九重楼阁虎关深，万里风云鹏路阔。

玉堂仙侣知己多，朅来天上听鸣珂。白袍簪笔立温室，金匮细简登銮坡。

新丰斗酒歌一曲，御沟十见柳条绿。燕霜已敝季子裘，洛水谁推贾生毂。

高堂归去鹤发新，袖有薇檄堪娱亲。人生出处贵适志，官秩崇卑何足论。

三华洞口山如戟，日倚长松看秋色。杏边瑟罢石坛香，藻畔墨馀池水黑。

我生江海气不除，十年书剑游清都。明时漫学采芝隐，壮来拟遂攀桂图。

作诗赠君忆畴昔，汗漫相期须努力。明朝携手钓龙台，云绕三神天咫尺。
庠局观书偶呈同舍
宋祁（宋代）

蠹简时披落暗尘，昼窗风冷冰蟾津。
不须长叹夫差事，恐有邻房儳和人。
访方子万使君宅有园林之胜
戴复古（宋代）

使君居处好，在郭却如村。
屋带园林胜，门无市井喧。
蛰龙将变化，雏凤亦腾鶱。
客里苦无暇，相从听雅言。
登滕王阁
张远（清代）

高阁登临此大观，四山对面压龙盘。岂无词赋惊阎帅，已把文章让子安。

人世百年风浩浩，长江千古水漫漫。南州高士今谁是，有客斜阳独倚阑。
华亭百咏·石鱼
许尚（宋代）

双鲤何年刻，悠然鬐鬣全。
登临忽怀远，尺素若为传。
安公子·弱柳丝千缕
袁去华（宋代）

弱柳丝千缕。嫩黄匀遍鸦啼处。寒入罗衣春尚浅，过一番风雨。寒燕子来时，绿水桥边路。曾画楼、见个人人否。料静掩云窗，尘满哀弦危柱。
庾信愁如许。为谁都著眉端聚。独立东风弹泪眼，寄烟波东去。念永昼春闲，人倦如何度。闲傍枕、百啭黄鹂语。唤觉来厌厌，残照依然花坞。
喜迁莺
何梦桂（宋代）

留春不住。又早是清明，杨花飞絮。杜宇声声，黄昏庭院，那更半帘风雨。劝春且休归去。芳草天涯无路。悄无语。倚阑干立尽，落红无数。

谁诉。长门事，记得当年，曾趁梨园舞。霓羽香消，梁州声歇，昨梦转头今古。金屋玉楼何在，尚有花钿尘土。君不顾。怕伤心，休上危楼高处。
募兵行六首
谢少南（明代）

猿臂虬须不解文，生来提剑浊河濆。
仇家莫记从前事，今日朝廷靖虏军。
春晓有感
陆游（宋代）

山杏溪桃续续开，缓歌谁与共传杯？年来只有追欢梦，百舌无情又唤回。
题刘法直诗卷
黄庭坚（宋代）

往日刘随州，作诗惊诸公。
老兵睨前辈，欺诋阮嗣宗。
才睨望长睨，岁数未三百。
岂其苗裔耶，诗句侵唐格。
慨然古人风，乃作逐客篇。
朝廷重九鼎，政欲多此贤。
虎豹九关严，漂零落闲处。
空余三百篇，不随夜台去。
西江月（十之九）
夏元鼎（宋代）

几载鸡窗求道，费他兔楮铅丹。经书子史尽蹄筌。鹿走徒嗟秦汉。

百代兴亡瞬息，徒留纸上陈言。谁知太始道常存。乌兔仙家修炼。
过湖口渡
方回（元代）

峨峨临峭壁，渺渺指寒洲。
船压万钧重，帆开一叶浮。
云沙连几郡，雪浪舞中流。
目快心还恐，吾行曷少休。
壬申春率成酬吉田
袁保龄（清代）

少小读文史，卓荦轻常儒。悠悠三十载，岁月忽已徂。

朝随金马仗，暮窥天禄书。簿领得余暇，诗酒追朋徒。

高歌《梁父吟》，醉击处仲壶。持此耗雄心，优游聊自娱。

沈侯旷世才，早弃终童繻。拂拭到燕石，投赠分琼琚。

天葩耀奇采，开函惊喜俱。矫矫一西望，伫立以踟蹰。

伯兄事长征，数稔治军储。与君同袍泽，骖靳时相须。

遥遥贺兰山，战血方模糊。三边苦鸣镝，万里劳飞刍。

何日荡逋寇，策勋青紫纡。君来一握手，共醉城南隅。
望月有所思
骆宾王（唐代）

九秋凉风肃，千里月华开。圆光随露湛，碎影逐波来。

似霜明玉砌，如镜写珠胎。晚色依关近，边声杂吹哀。

离居分照耀，怨绪共裴徊。自绕南飞羽，空忝北堂才。
【双调】水仙子过折桂令　行乐
未知作者（元代）

一春长费买花钱，每日花边一醉眠。喜春来百花都开遍，任簪花压帽偏，花
间士女秋千。红相映桃花面，人更比花少年，来寻陌上花钿。来寻陌上花钿，正
是那玉楼人醉杏花天。常言道惜花早起，爱月夜眠，花底相逢少年。赴佳期梨花
深院，约定在花架傍边。柳影花阴，兀的是月下星前。　饮兴
小糟新酒滴珍珠，醉倒黄公旧酒垆。酒旗儿飘在垂杨树。常想着花间酒一
壶，酒中多少名儒。漉酒的陶元亮，当酒的唐杜甫，更有个涤酒器的司马相如。
涤酒器的是司马相如，伴着个俊俏文君，卖酒当垆。有的是当酒环条，换酒
金鱼。酒馆中有神仙伴侣，酒楼上红粉娇姝。常揣着买酒青蚨，不吃酒的愚夫，
敢参不透这野花村务。　秋景
一川红叶火龙鳞，满地黄花锦兽睛。蓦听得山寺钟声动，骑驿马的不暂停，
连云栈山路难行。头直上淅零淅零雨，半空里赤溜束剌风，风吹得败叶儿飘零。
风吹得败叶飘零，则见老树苍烟，远水寒汀。怎得个妙手丹青，却与我画作
帏屏。正撞着客侣中三秋暮景，天涯千里途程，衰草长亭，流水孤村。问甚么枕
剩衾余，烟冷灯昏。
老先生空恋锦堂娇，滑弹子难粘凤嘴胶。劣厥丁使不透鸦青钞。把一片惜花
心空费了，引的人梦断魂劳。迷魂阵折了一阵，琉璃井擦了几交，莺花寨串到有
千遭。莺花寨串到有千遭，怎能够热气儿相呵，只落的冷眼儿偷瞧。他如今翠绕
珠围，别就了莺俦燕侣，凤友鸾交。你根前黑洞洞云迷了楚山，白茫茫水氵了
蓝桥。恨满归桡，泪湿征袍。看了他有分相逢，无福难消。
蛟门放洋
吴唐林（清代）

神楼缥渺引云车，东望沧波接太虚。日影危樯闻语燕，浪花孤太落飞鱼。

纵横荒谷多逋寇，鞅掌劳臣畏简书。从此涓涘期报答，怀归无复念门闾。
劝农口号十首 其二
许及之（宋代）

二劝农家奉二亲，爷娘养尔望终身。但行孝顺勤耕种，天不亏人不到贫。
题梁贤巽公房
齐己（唐代）

吴王庙侧有高房，帘影南轩日正长。吹苑野风桃叶碧，

压畦春露菜花黄。悬灯向后惟冥默，凭案前头即渺茫。

知有虎溪归梦切，寺门松折社僧亡。
海州
冉琇（金朝）

波涛起天末，舟楫满城隅。管晏非王佐，田韩有霸图。

何门堪趿履，吾道欲乘桴。倚杖春风近，含愁向绿芜。
秋怀十首微云淡河汉疏雨滴梧桐为韵 其四
杨冠卿（宋代）

饥来讵堪忍，振履商颂歌。时人不料理，政可著岩阿。

喻龟且曳尾，劝公无渡河。一朝失脚去，宁得此婆娑。
梦
吕本中（宋代）

梦入长安道，萋萋尽春草。
觉来春已去，一片池塘好。
失调名
连静女（宋代）

朦胧月影，黯淡花阴，独立等多时。只恐冤家误约，又怕他、侧近人知。千回作念，万般思忆，心下暗猜疑。蓦地偷来厮见，抱著郎、语颤声低。轻移莲步，暗褪罗裳，携手过廊西。已是更阑人静，粉郎恣意怜伊。霎时云雨，半晌欢娱，依旧两分飞。去也回眸告道，待等奴、兜上鞋儿。
拟韩昌黎石鼓歌用原韵
夏炜如（清代）

儒生好古易成癖，每因得意辄浩歌。姒鼎子盘不易见，心奢其奈生迟何。

偶逢数字亦珍閟，向彝鄀敦高阳戈。微茫跟肘辨屈曲，细加抉剔勤揩磨。

拓如蝉翼绕影响，友朋动色誇蒐罗。岂知岐阳石鼓今尚在，点画苍劲形巍峨。

鸿文自合显当代，至宝讵忍埋荒阿。肃然大学高位置，无人闯室奚烦呵。

我嗟杜门眼未识，祇凭纸本分真讹。浑如玉箸体奇俊，非复囷蠢侪碧蝌。

浩如江潮拥断岸，奔走蛟鳄翔鼋鼍。残如朽株卧沙际，隐隐根柢连枝柯。

缺如幼舆逞狂逸，齿牙零落遭投梭。五总五绒不可解，徒咏退食吟委蛇。

扶徕罔罟不可按，强歌倚瑟诬皇娥。始悟寻源慎派别，导江莫取汜与沱。

周家积累数十世，酝酿元气成太和。夷厉失纲浸凉薄，塞川监谤殊常科。

蛮荆扰南猃狁北，淮徐中起纷而多。共和纵未失臣节，已嗟荆棘围铜驼。

宣王英猛绍先烈，少康殷武谁能过。削平僭乱铲槎蘖，譬彼骨角逢切磋。

坐朝侯卫致藩镇，螺舟万里淩鲸波。春蒐车马策群力，论功行赏无偏颇。

从臣嘉颂出新意，体兼风雅遑论他。勋劳可纪自须纪，万古孰敢嘲媕娿。

谛观细读百不厌，犹胜宝剑时摩挲。甫通一二昧三四，神驰不觉频长哦。

吁嗟骊山复钟祸，翟泉倏忽来苍鹅。坐令流传二千载，遗编零落同猗那。

文章六代苦疲恭，谁希贾董追卿轲。狂澜既倒不可挽，神霄万里横银河。

日摹雅颂无一肖，材质所限非蹉跎。
寄顾龙图
徐积（宋代）

龙图莫怪白须翁，依旧閒吟閒笑中。未有梅花充信物，但将竹简换诗筒。

子如行路真无巧，我信居山养有功。气类相从应得士，并州兼有傅元通。
惜馀春慢（情景）
孔夷（宋代）

弄月馀花，团风轻絮，露湿池塘春草。莺莺恋友，燕燕将雏，惆怅春残清晓。还似初相见时，携手旗亭，酒香梅小。向登临长是，伤春滋味，泪弹多少。

因甚却、轻许风流，终非长久，又说分飞烦恼。罗衣瘦损，绣被香消，那更乱红如扫。门外无穷路岐，天若有情，和天须老。念高唐归梦，凄凉何处，水流云绕。
马王庙
李邦献（宋代）

矍铄兹翁老莫量，据鞍犹得亚燕扬。能将岸帻窥文叔，祇把虚蛙当子阳。

薏苡满车翻作祸，马人上日竟成行。三泷庙食传千古，回首云台草树荒。
酬李少府
高适（唐代）

出塞魂屡惊，怀贤意难说。谁知吾道间，乃在客中别。

日夕捧琼瑶，相思无休歇。伊人虽薄宦，举代推高节。

述作凌江山，声华满冰雪。一登蓟丘上，四顾何惨烈。

来雁无尽时，边风正骚屑。将从崖谷遁，且与沉浮绝。

君若登青云，余当投魏阙。
十九秋 其十八 秋簟
成鹫（清代）

新得蕲阳簟，秋来布石床。有时自舒卷，无地不潇湘。

雨过籧篨润，风高薤叶凉。莫誇人并倚，幽独兴偏长。
题许市施水坊
王之道（宋代）

梦断蓬窗特地愁，卧闻溪水啮船头。
夜航又逐东风去，重叹因人此滞留。
螳螂捕蝉诗
袁甫（宋代）

鸣蜩善择木，木美叶敷腴。
国于美荫中，自庆无他虞。
螳螂伺其便，欲进复趦趄。
怒臂俄一施，捕取如囚拘。
委身膏利吻，性命缠须臾。
均之细微物，一何强弱殊。
蜩科汝无识，自知其过欤。
物在宇宙间，谨默酒安居。
今汝独聒聒，书夜长喧呼。
汝闹力不足，彼静智有余。
胜负此决，谁谓汝非辜。
螳螂即得意，自谓零点良图。
那知仅一饱，燕鹊已窥觎。
出尔反乎尔，胡能独全躯。
乃知祸与福，不系巧与愚。
晓晓固不免，默默复何如。
置之不足道，燕坐观厥初。